Gautengse man skuldig aan 90 verkragtingsFoto bloot ter illustrasie. (Argieffoto) ŉ Man van Gauteng is Dinsdag skuldig bevind aan 90 verkragtings in die provinsie, asook aan ŉ verskeidenheid ander aanklagte, waaronder gedwonge verkragting en ontvoering. Nkosinathi Emmanuel Phakathi (32) het vir ŉ tydperk van nege jaar vroue, maar veral jong skoolmeisies, in Gauteng geteiken. Sy jongste slagoffer was maar net nege jaar oud en sy oudste ŉ 44-jarige vrou. In sommige gevalle het hy die slagoffers van so min as R10 beroof of persone gedwing om meisies te verkrag. Hy is eindelik verlede jaar vir sy gru-dade in hegtenis geneem, waarna hy met sommige van die misdrywe deur DNS-bewyse verbind is. Lumka Mahanjana, woordvoerder van die Nasionale Vervolgingsgesag (NVG) in Gauteng, sê Phakathi het Dinsdag in die Pretoriase hooggeregshof verskyn. Daar is in die hof gehoor hoe hy sy slagoffers geteiken het terwyl hulle soggens of saans van die skool of werk af teruggekom het. “Hy het in sommige gevalle ook van hulle in hul eie huise geteiken. Hy sou hom voordoen as ŉ elektrisiën wat ŉ geiser of ander huishoudelike toestel moes herstel en dan sy slagoffers verkrag,” sê Mahanjana. Phakathi het van sy slagoffers in die teenwoordigheid van kinders verkrag en in sommige gevalle talle persone verkrag terwyl die res moes toekyk. Hy het altyd ná die verkragtings op die vlug geslaan. Benewens die talle verkragtings, het die hof hom Dinsdag ook skuldig bevind aan twee aanklagte van aanranding, ŉ kind dwing om ŉ seksuele daad te aanskou (3), gedwonge verkragting (4), diefstal (4) en 43 aanklagte van ontvoering. Phakathi is aanvanklik deur 203 aanklagte in die gesig gestaar, maar die staat het later van die aanklagte teruggetrek. Phakathi het eindelik skuld beken op 146 aanklagte teen hom. Die saak is tot 8 en 9 Desember uitgestel vir voortsetting van die vonnisverrigtinge.